Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: Megállapították továbbá, hogy az exhumálásokat nem tervszerűtlenül végzik, hiszen a Magyar—Orosz Hadisíregyezmény, melyet 1995. március 6-án a kormányok Moszkvában megkötöttek, részletesen rendezte a kérdést. A végrehajtásért felelős szervnek pedig a 2158/1996. (VI. 25.) Korm. határozat 4. pontja a Honvédelmi Minisztériumot jelölte ki.
Paragraph Index: 544

1999. június 2-án különleges biztonságú körleten történő elhelyezését a Különleges Fogvatartást Megállapító Bizottság kezdeményezése alapján megszüntették, és kivizsgálásra az Igazságügyi Megfigyelő és Elmegyógyító Intézetbe szállították, majd — végrehajtási fokozatának megfelelő büntetés-végrehajtási intézetben — a Sopronkőhidai Fegyház és Börtönben helyezték el. A vizsgálat során megállapítást nyert, hogy a panaszos fiával szemben a büntetés-végrehajtási intézetekben foganatosított intézkedésekre a jogszabályok rendelkezései alapján került sor, a fogva tartás rendjét és biztonságát sértő vagy veszélyeztető cselekményeinek megelőzése, illetve megszüntetése érdekében alkalmazták a biztonsági intézkedésként, a különleges biztonságú körletre, illetve zárkába való helyezését. Az országos parancsnok által kijelölt befogadási bizottság annak indokoltságát három hónaponként felülvizsgálta, majd a későbbiekben, mivel indokai már nem álltak fenn, haladéktalanul megszüntette. Az állampolgári jogok országgyűlési biztosa általános helyettese megállapította, hogy a büntetés-végrehajtási szervek mulasztást nem követtek el, a szabadságvesztés végrehajtása során csak az ítéletben és a törvényben meghatározott joghátrányokat alkalmazták, e mellett törekedtek a büntetés-végrehajtás rendjéhez szükséges fegyelem érvényesítésére, a büntetés-végrehajtási intézet biztonságát sértő vagy veszélyeztető cselekmények felszámolására, ezért eljárásuk az Alkotmány 2. § (1) bekezdésében biztosított jogállamisághoz, valamint az Alkotmány 54. § (1) bekezdésében rögzített emberi méltósághoz való alkotmányos jogokkal összefüggő visszásságot nem okozott. OBH 7269/1998. Az Alkotmány 54. § (1) bekezdése szerinti emberi méltósághoz való alkotmányos jogból fakadó kegyeleti joggal összefüggésben a Budapesti Rendőr-főkapitányság (a továbbiakban: BRFK) IV. kerületi Rendőrkapitánysága az eltűnt személy felkutatása érdekében végzett tevékenysége során az eljárás elhúzódásával, a nem kellő alapossággal végzett munkával, a személyleírás hiányos rögzítésével alkotmányos jogokkal összefüggő visszásságot idézett elő. A panaszos azért fordult az állampolgári jogok országgyűlési biztosához, mert eltűnt unokája ügyében az eljárást lefolytató BRFK IV. Kerületi Rendőrkapitányság nem kellő alapossággal vizsgálta az ügyet, ezért megkésve került sor az eltűnt személy azonosításra. A bejelentés alapján az állampolgári jogok országgyűlési biztosának általános helyettese vizsgálatot rendelt el az Alkotmány 54. § (1) bekezdésében biztosított emberi méltósághoz fűződő kegyeleti joggal összefüggő visszásság gyanúja miatt. A panaszos unokájának eltűnése miatt édesanyja 1996. december 20-án tett bejelentést a BRFK Bűnüldözési Főosztály Család-, Gyermek- és Ifjúságvédelmi Osztályán, majd ugyanezen a napon a budapesti IV. Kerületi Rendőrkapitányságon is. A bejelentések adatai alapján a Rendőrkapitányság 144-19-825/96. ált. számon folytatta le az eljárást, amit a jogszabályban előírt 90 napos határidő letelte előtt — mivel az eljárás eredményre nem vezetett — megszüntettek. A panaszos a beadványában azt sérelmezte, hogy a IV. Kerületi Rendőrkapitányság nem kellő alapossággal és körültekintéssel végezte munkáját, s csak a véletlennek volt köszönhető, hogy a bizonytalan állapot megszűnt, végül is az azonosítás megtörtént. Az eltűnt személy felkutatása érdekében a Budapesti IV. kerületi Rendőrkapitányság széles körű kutatást folytatott. Adatgyűjtést végeztek, megkereséseket, meghallgatásokat foganatosítottak.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes